stanford-oval/wikipedia huggingface dataset:
אלפרד טיבור
קורות חיים > אחרי השחרור מהכלא

בשובו להונגריה התברר שרק הוא ואחיו אנדראש שרדו את השואה וממשפחתו הקרובה הענפה שמנתה 37 אנשים (ועוד 82 קרובי משפחה רחוקים יותר) לא שרד אף אחד. שניהם שינו את שם משפחתם לטיבור, וזכרו בכך את אחיהם טיבור גולדשטיין, שמת במחנה ריכוז. אלפרד עבר לבודפשט ועבד כמעצב תערוכות ממשלתי במשך תשע שנים. בשנת 1956, במהלך המרד ההונגרי, ברח מהונגריה יחד עם אשתו ושני ילדיו בשל חששו מעליית האנטישמיות שוב בהונגריה. בשנת 1957 התיישב בארצות הברית. הוא עבד במסחר אמנות במיאמי במשך 16 שנים ואז עבר לעיר קולומבוס, אוהיו, שם עסק רק בפיסול.
קורות חיים > אמנותו

פסלו האחרון בשם "זכור" בעברית הוזמן עבור "קהילת אגודה אחים" היהודית בבקסלי, אוהיו, שם הוא חבר. פסל הברונזה בגובה 9 מטר מציג חיילים גרמנים מקבצים קורבנות יהודיים לתא גז במחנה הריכוז, בעוד מעל ניצול אחד מטפס מתוך הארובה ומחזיק דגל ישראל. מאחורי הפסל מפת גרניט שמציגה את מיקומם של כל מחנות הריכוז באירופה. היצירה כוללת גם שיר שכתבה המשוררת האמריקאית אמה לזרוס שניבאה את הקמת מדינת ישראל.
קורות חיים > הנצחת סיפור חייו

סיפורם של אלפרד טיבור ומשפחתו הונצחה ברומן על ידי אחייניתו ג'ולי אורינגר (אנ'), בספרה "הגשר הסמוי" (The Invisible Bridge) שיצא לאור גם בתרגום עברי.
פרסים

טיבור זכה בפרס מפעל חיים מטעם "גילדת האמנות הליטורגית", פרס חופש אמנות, ונכנס להיכל התהילה של אזרחים ותיקים באוהיו.
הוא זכה גם בפרס פגסוס של אוהיאנה בשנת 2005.
לקריאה נוספת

Sculpture Center information on four Tibor sculptures
To purchase Alfred Tibor sculptures
הערות שוליים

↑  Hungaricana.hu
↑  קהילת אגודת האחים בבקסלי, אוהיו
↑  True story of sculptor figures in war novel" by Ken Gordon, The Columbus Dispatch, Oct. 16, 2011.
↑  Review of 'The Invisible Bridge,' by Julie Orringer" by Debra Spark, The San Francisco Chronicle, May 9, 2010.
| --- | --- |
בקרת זהויות :  ISNI: 0000 0000 5155 7993  LCCN: no2008130876  VIAF: 46583589   WorldCat (עם VIAF): 46583589
נתנאל בייקון

| --- | --- |

 לידה:  אוגוסט 1585 (יוליאני) בורי סט. אדמונדס, הממלכה המאוחדת 
 פטירה:  יוני 1627 (יוליאני) (בגיל 41) 
 בן או בת זוג:  Jane Cornwallis 
 צאצאים:  Anne Bacon, Jane Bacon 
 
נתנאל בייקון (באנגלית: Nathaniel Bacon‏; 1585 – 1627) היה צייר ובעל אדמות מקולפורד, סופוק, אנגליה.
אומנות

רק תשעה מציוריו של בייקון שרדו. הוא היה ידוע במיוחד בזכות סצנות המטבח והשוק שלו, המאופיינות על ידי תיאורי טבע דומם של ירקות ופירות גדולים, מלווים לעיתים קרובות במשרתת, הידועה ביותר היא "המשרתת עם טבע דומם של ירקות ופירות" (Tate Gallery London ). נטייה זו לסצנות מטבח או שוק נפוצה הרבה יותר בקרב ציירים הולנדים ופלמיים, כמו יואכים ביקלאר, או מדור מאוחר יותר, פיטר קורנליש ואן רייק.
בייקון מוכר כצייר הנוף הבריטי הידוע הראשון, וגם צייר דיוקן עצמי ומספר דיוקנאות אחרים. הוא קיבל תואר אביר בשנת 1625, לכבוד הכתרת צ'ארלס הראשון.
חיים אישיים

הוא היה בנו של סר ניקולס בייקון, ברונט הראשון.
בשנת 1613 התחתן בייקון עם ג'יין, אלמנתו של סר ויליאם קורנוואליס, ואמו של פרידריך קורנוואליס, הברון הראשון מקורנוואליס.
בייקון נפטר בקולפורד הול בגיל 42. הוא נקבר שם ב -1 ביולי 1627.
בתם, ג'יין, בת שלוש שנים, נפטרה באותה שנה והיא קבורה לצד אביה.
רישומי קבורותיהם עוקבים זה אחר זה במרשם הקבורה של קהילת קלפורד.
בתם אן בייקון התחתנה עם סר תומאס מיוטי בשנת 1639
אן בייקון, ליידי דרורי, הייתה אחותו, וייתכן שהייתה לו השפעה מסוימת על הסדרה של ציורים קטנים המקשטים את הארון של ליידי דרורי.
בייקון מונצח בכנסיית סנט מרי בקולפורד באנדרטה של הפסל ניקולס סטון.
ביוני 1628 אחיו של בייקון, סר אדמונד בייקון ראה את זה האנדרטה מיוצרת בבית המלאכה של סטון בלונדון.
הערות שוליים

↑  Funerary monument, St Mary's Church, Culford, Suffolk
↑  Concise Dictionary of National Biography
↑  Smith, George, The dictionary of national biography : the concise dictionary, Oxford Univ. Press, 1979-82, ISBN 0-19-865301-8
↑  Suffolk Churches, www.suffolkchurches.co.uk
| --- | --- |
בקרת זהויות :  GND: 131516744  ISNI: 0000 0000 6688 214X  LCCN: no2002016393  NTA: 291420281  RKD: 3443  SUDOC: 123583519  ULAN: 500028205  VIAF: 60216657   WorldCat (עם VIAF): 60216657
אנטון בריית

| --- | --- |

 לידה:  2 בספטמבר 1836 ביבראך אן דר ריס, הרפובליקה הפדרלית של גרמניה 
 פטירה:  3 בינואר 1905 (בגיל 68) ביבראך אן דר ריס, הרפובליקה הפדרלית של גרמניה 
 מקום לימודים:  האקדמיה הממלכתית לאמנויות היפות שטוטגארט 
 תחום יצירה:  ציור 
 
אנטון בריית (בגרמנית: Anton Braith;‏ 2 בספטמבר 1836 – 3 בינואר 1905) היה צייר גרמני של בעלי חיים ונוף ופרופסור באקדמיה לאמנויות יפות במינכן.
ביוגרפיה

אנטון בריית היה בנו של עובד יום בביברך, שלימים הפך למנהל משק חקלאי. בילדותו עזר אנטון ברעיית עדרי הבקר. בשנת 1851 הוא נכנס לבית הספר לאמנות בשטוטגרט במלגה ללמוד אצל ברנהרד פון נהר, היינריך פון רוסטיגה והיינריך פונק. לאחר ההצלחה הראשונית, הוא וחברו לכיתה אלברט קפיס עברו למינכן בשנת 1860, שם פגש את כריסטיאן מאלי ויצר קשרים עם מושבות האמנים במקומות שונים.
בשנת 1867 נסע לפריז עם כריסטיאן מאלי, אלברט קאפיס וקרל אברט. לאחר תערוכות מוצלחות במינכן, פריז ווינה, הוא ומאלי רכשו בית במינכן, ולעיתים שימש גם סטודיו לציירים אחרים כמו יוזף וילרוידר. בשנת 1874 הוא היה עם מאלי באגם קונסטנץ, בשנת 1875 הוא קנה וילה בביברך כבית שני. בשנת 1884 ערך את נסיעתו הראשונה לאיטליה, ובשנת 1889 נסיעה נוספת. הוא הגיע גם לצפון מערב גרמניה בשנת 1886.
כאשר האמנים של מינכן התפצלו בשנת 1892, בריית לא הצטרף לזצסיון במינכן, אלא נשאר נאמן למסורת הקיימת.
בשנת 1903 חלה בכבד ונפטר אחרי שנתיים בביתו בביברך. הוא לא היה נשוי והוריש את יצירתו האמנותית לעיר ביברך. העיר הקימה את מוזיאון בריית בשנת 1906. כריסטיאן מאלי, שנפטר זמן קצר לאחר מכן, שוכנע להוריש גם הוא את יצירתו לעיר. שני הציירים החברים נקברו זה לצד זה בבית העלמין הקתולי העתיק בביברך.
יצירה

בריית מונה לבית הספר במינכן, ולאחר מותו של פרידריך וולץ, נחשב לצייר החיות הגרמני המוביל, וירש אותו מאוחר יותר היינריך פון ציגל. מושאי הציור שלו היו חיות המשק בקר, כבשים ועזים, ולעיתים נדירות יותר עופות. בדרך כלל הוא צייר אותם בעדרים קטנים ומעורבים ובגזעים שונים וכך ייצג את גידול בעלי החיים, שלמעשה כבר נחשב נושא מיושן בזמנו. אבל יצירתו בהחלט זכתה להצלחה בעידן התיעוש, כיוון שתושבי העיר כמהו לחיי הארץ הכפריים. מדי פעם בריית הנציח גם מפגשים בין תושבי ערים מנוכרים לבין בעלי חיים באזורים הכפריים.
עבודתו מחולקת לארבע תקופות:
בין השנים 1851–1860 הוא ניסה עדיין לצייר סצנות כפריות ובעלי חיים אידיליים בסגנון ההולנדים.
בשנים 1860–1873 התמחה בפורטרטים של בעלי חיים, שרובם קשורים למסגרת נוף ולייצוגי ז'אנר (רועים).
1874-1894 הוא היה בשיא עבודתו וצייר סצנות של בעלי חיים עם דרמה ותנועה.
בשנים 1894–1904 הוא צייר רק סצנות של בעלי חיים רגועים במרעה אלפיני מעל קו העצים.
בריית צייר בעיקר למכירה תמונות סטודיו בפורמט גדול שאותן הוא הרכיב ממחקרים אישיים. פורמטים בגודל כזה לא שימשו לציור תמונות של בעלי חיים לפניו. בנוסף לתמונות החיות, בריית צייר גם תמונות נוף בפורמט קטן וציורי צמחים, שחלקם נוצרו בחוץ ומעידים על מיומנות רבה, אך אותם ככל הנראה לא מכר.
הוא היה צייר עם ידע רב באנטומיה ובהתנהגות של בעלי חיים. את הרושם החזק ביותר עשו התמונות שלו המציגות בעלי חיים שנתקלו בסכנה. עם זאת, אי אפשר להתעלם מכך שהסצנות שיצר מורכבות באופן מלאכותי ואינן מתארות את המציאות.
הוקרה

בריית הפך לחבר כבוד של האקדמיה המלכותית לאמנויות יפות במינכן.
העיר ביברך העניקה לו אזרחות כבוד ב-4 באוגוסט 1891. רחוב נקרא על שמו ברובע רמרסדורף-פרלאך במינכן.
חדרי הסטודיו של שני הציירים ממינכן – אנטון בריית וכריסטיאן מאלי נמצאים כעת במוזיאון בריית-מאלי, בעיר ביברך.
חדרים אלה, שהועברו ממינכן, שימשו פחות לייצור אמנות מאשר לתצוגה ומכירה. חדרי העבודה בפועל לא השתמרו.
הערות שוליים

↑  Adam Kuhn: Anton Braith. Ein Bild seines Lebens und Schaffens. Hrsg. vom Kunst- und Altertums-Verein Biberach. Anzeiger vom Oberland GmbH, Biberach an der Riß 1926
↑  Die Braith-Mali-Ateliers. Ausstellungsführer. Braith-Mali-Museum, Biberach an der Riß 2000
| --- | --- |
בקרת זהויות :  NLI: 987007507958105171  BnF: cb12231517r (data)  DSI: 5980  GND: 118514261  ISNI: 0000 0000 6675 1334  LCCN: n83210156  NGV: 862  RKD: 11946  SUDOC: 031015549  ULAN: 500013246  VIAF: 13098421   WorldCat (עם VIAF): 13098421
הוטון פורסט

| --- | --- |

 לידה:  30 בדצמבר 1826 
 פטירה:  20 בינואר 1925 (בגיל 98) 
 
הוטון פורסט (באנגלית: Haughton Forrest‏;  30 בדצמבר 1826 – 20 בינואר 1925) היה אמן אוסטרלי, שהתמחה בנופים ובסצנות ימיות.
ביוגרפיה

הוא היה אחד מעשרה ילדים שנולדו למשפחה איש צבא. אביו, תומאס, היה פרש של המלכה ויקטוריה. לא ברור מדוע המשפחה הייתה בצרפת, אך הם חיו בה עד 1830, אז מהפכת יולי אילצה אותם לעזוב. הם התיישבו בג'מייקה, שם היה לאביו מטעי סוכר. הוא למד בבית הספר של מאנינג בג'מייקה והמשיך באקדמיה צבאית בויסבאדן.
בשנת 1852 הוא נכנס ליחידת תותחנים בלונדון ומאוחר יותר לחיל הרגלים המלכותי של מונמות'. לאחר שהתקדם לדרגת קפטן הוא התפטר מתפקידו הצבאי, ועבר לשירות המדינה במשרד הדואר הבריטי.
בשנת 1858 הוא נישא לאלמנה, הנרייטה בונס (1824–1893). נולדו להם שני בנים, אחד מהם נפטר בינקות, ושתי בנות. זמן קצר לאחר החתונה הם התיישבו בדרום אנגליה, שם הפליג והחל לצייר. אין שום תיעוד על השכלה באמנויות, ולכן ניתן להניח שהוא היה אוטודידקט.
בשנת 1875, אולי ניסה לחקות את הקריירה של אביו כבעל מטעים, הוא קיבל מענק אדמה בקיטולנד - יישוב אנגלי במדינת פאראנה בברזיל, אך מצא שם סביבה בלתי ניתנת למגורים. בשנה שלאחר מכן הוא קיבל מענק קרקע דומה בצפון מזרח טסמניה על נהר הרינגרומה. עד מהרה הוא נטש גם את המקום ועבר לסורל, שם מילא מספר תפקידים עירוניים, כולל פקיד קרקעות, מפקח עירוני ומפקח על המשטרה. בשנת 1881 הוא עזב את אותם משרדים ועבר לוולינגטון המלטס, פרבר של הובארט, כדי להתמסר כולו לאמנות.
בשנת 1899 נבחרו ציוריו של הר וולינגטון והובארט, חלקם על בסיס תצלומים, לסט הבולים הראשון של אוסטרליה.
במהלך קריירה של כמעט שבעים שנה, הוא הפיק למעלה מ-3,000 ציורים בפורמטים. עיזבונו היה צנוע מאוד ורק בהווה העניין בציוריו התחדש.
הערות שוליים

↑  haughton forrest artwork | Haughton Forrest artwork at The Forrest Project, The Forrest Project (באנגלית אמריקאית)
↑  Haughton Forrest, www.utas.edu.au
↑  Garrott, G. R. "Forrest, Haughton (1826–1925)". Australian Dictionary of Biography.
| --- | --- |
בקרת זהויות :  ADB: forrest-captain-haughton-6210  AGSA: 9404  ISNI: 0000 0000 6707 8313  LCCN: n83035755  RKD: 28666  SNAC: w6wq3fvv  Trove: 639243  ULAN: 500126159  VIAF: 62916137   WorldCat (עם VIAF): 62916137 
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "הוטון פורסט".
מקנזי אסטין

| --- | --- |
אין תמונה חופשית
 לידה:  12 במאי 1973 (בן 51) לוס אנג'לס, ארצות הברית 
 מדינה:  ארצות הברית 
 תקופת הפעילות:  מ-1982 
 מקום לימודים:  בית הספר התיכון יוניברסיטי 
 פרופיל ב-IMDb
 
מקנזי אלכסנדר אסטין (באנגלית: Mackenzie Alexander Astin; נולד ב-12 במאי 1973) הוא שחקן קולנוע וטלוויזיה אמריקאי. הוא ידוע בעיקר בזכות תפקידיו כאנדי בסדרת הטלוויזיה "עובדות החיים" בין השנים 1985–1988, נואה בסדרת הטלוויזיה "סקנדל" בין השנים 2014–2017, וד"ר מקס צ'אן בסדרה "רוזווד" בין השנים 2015–2016.
ביוגרפיה

אסטין נולד ב-12 במאי 1973 בלוס אנג'לס, קליפורניה, בנם של השחקנית פטי דיוק והשחקן ג'ון אסטין (אנ'). אחיו למחצה הוא השחקן שון אסטין. הוא למד בבית הספר התיכון ראלף וולדו אמרסון ובתיכון האוניברסיטאי בלוס אנג'לס. הוא נשוי לג'ניפר אבוט אסטין (לבית באוץ).
ביוגרפיה > קריירה

אסטין ערך את הופעת הבכורה שלו בגיל 9 בסרט הטלוויזיה "לויס גיבס ותעלת האהבה", אך ככל הנראה זכור בעיקר בזכות תפקידו בטלוויזיה כאנדי מופט במשך ארבע עונות בין 1985 ל-1988 בקומדיית המצבים "עובדות החיים". הוא שיחק בתפקיד חוזר בסדרות "סקנדל", "הקוסמים" ו"הומלנד", והופיע בתפקידי אורח בסדרות "אבודים", "האוס", "בניחוש חוקר", "האנטומיה של גריי", "NCIS" ו"האורוויל".
אסטין הופיע בסרטי קולנוע הכוללים את "המנצח לוקח הכל" עם קווין ספייסי, "וויאט ארפ" עם קווין קוסטנר, "כוכב של ערב" עם שירלי מקליין ו"ימי הדיסקו האחרונים". במהלך צילומי  הסרט "כוכב של ערב", איבד את הקצה העליון של אוזנו הימנית בתאונת דרכים. על מנת להתאים לסצנות שצולמו בעבר, הותאם לו חיבור תותב לאוזנו למשך שארית ההפקה. בין השנים 2005–2010 עבד עם אביו, מנהל התוכנית לאמנויות תיאטרון ולימודים באוניברסיטת ג'ונס הופקינס בבולטימור, מרילנד.
בנובמבר 2020 לוהק אסטין לתפקיד חוזר בעונה השלישית של סדרת הטלוויזיה של נטפליקס "את"; שעלתה לשידור ב-15 באוקטובר 2021.
הערות שוליים

↑  Blake, Meredith (28 במרץ 2014). "'Scandal' recap: One big, happy family... right?". Los Angeles Times. {{cite news}}:  (עזרה)
↑  Turan, Kenneth (29 במרץ 2016). "L.A. Times film critic: Why I'll never forget Oscar winner Patty Duke". Los Angeles Times. {{cite news}}:  (עזרה)
↑  Petski, Denise (18 בנובמבר 2020). "'You': Saffron Burrows Upped To Series Regular, Dylan Arnold, Tati Gabrielle Among 12 Cast In Netflix Series". Deadline Hollywood (באנגלית אמריקאית). נבדק ב-19 בנובמבר 2020. {{cite web}}:  (עזרה)
| --- | --- |
בקרת זהויות :  PLWABN: 9810636399505606  BNE: XX1296095  BnF: cb14041849b (data)  GND: 1026075467  ISNI: 0000 0001 1567 1948  LCCN: no99087136  NKC: xx0149822  NLK: KAC2020M0948  NTA: 143119974  SNAC: w6fr3602  SUDOC: 134361520  VIAF: 37117608   WorldCat (עם VIAF): 37117608
אלון גל

ערך זה עוסק במאמן אישי ומגיש תוכניות טלוויזיה ישראלי. אם התכוונתם לפרופסור להיסטוריה של עם ישראל באוניברסיטת בן-גוריון בנגב, ראו .
| --- | --- |

אלון גל באפריל 2007
 לידה:  6 באוגוסט 1967 (בן 57) חיפה, ישראל
 מדינה:  ישראל ישראל
 השכלה:  אוניברסיטת חיפה 
 
אלון גל (נולד ב-6 באוגוסט 1967) הוא מאמן אישי, מגיש תוכניות טלוויזיה וסופר ישראלי.
ביוגרפיה

אלון גל נולד וגדל בשכונת נווה שאנן בחיפה. בשנת 1985 התגייס לצה"ל, שירת בעוצבת געש והשתחרר בדרגת סגן. בסיום שירותו הצבאי למד לתואר ראשון במדע המדינה באוניברסיטת חיפה, ותואר שני בחינוך וניהול מוסדות חינוך במכללה ללימודים אקדמיים. כמו כן, למד קורס מאמני שחיה במכון וינגייט. גל הוא בוגר קורס ניהול בכיר במכללה לביטוח וסיים ארבע שנות לימודים בבית ספר לאימון. בשנת 2002 הקים את חברת האימון "תות- תקשורת ותוצאות בע"מ".
בשנת 2006 החל להגיש את תוכנית המציאות המצליחה "משפחה חורגת" בזכיינית "רשת" בערוץ 2, אשר שודרה במשך 6 עונות עד שנת 2012. במקביל, בשנת 2008 הגיש בזכיינית גם את התוכנית "אלופים של החיים".
הפיק עם העיתונאי גיא מרוז ב-2009 וב-2010 את פסטיבל זכרון יעקב לאמני רחוב. יחד עם המוזיקאי יאיר ניצני השיק ביוני 2010 את "מדיה באז", מכללה לניהול עסקי מוזיקה, בידור ומדיה. הופיע בסדרה דני הוליווד.
כתב את הספרים "30 יום עם אלון גל", "סודותיהם של המצוינים", "100 שיעורים על החיים", "פרויקט ההצלחה של חיי", ו"הסיפור לשבת". בנוסף הוציא תקליטור בשם "בדרך להצלחה" ו"מקורבן למצליחן".
ב-2011 חזר לשיר בפני קהל אחרי שהופיע במועדונים לפני שהתפרסם ואף השיק את הסינגל "ואולי", בהפקה מוזיקלית של חברו ושותפו להופעות נימרוד לב, כמו כן באותה השנה הופיע בתפקיד עצמו בפרק ספיישל בתוכנית החיים זה לא הכל.
בשנת 2012 הוביל את הסרט התיעודי "להסתכל לגזענות בעיניים", אשר שודר גם הוא בזכיינית "רשת" בערוץ 2.
בשנת 2013 החל להגיש לצדה של מרגלית צנעני את התוכנית "חי בבוקר עם מרגול ואלון גל" בערוץ 24. בשנת 2014 השתתף בעונה האחרונה של הסדרה "רמזור" בתפקיד אורח למשך מספר פרקים לאורך העונה, כעורך דין העוסק בענייני גירושין.
בשנת 2021 החל להגיש את התוכנית "יש לכם עסק" ברשת 13, העוסקת בסיוע לעסקים בקשיים.
מ-19 במרץ 2010 עד 1 באוקטובר 2021 הגיש גל תוכנית ייעוץ שבועית בתחנת הרדיו 103fm. התוכנית שודרה בימי שישי בשעה 8:00 וירדה בגלל חשדות להטרדות מיניות שלו.
טענות לפגיעה מינית
ב-1 באוקטובר 2021 פורסמה בעיתון "ידיעות אחרונות" עדות של כתבת העיתון נעם ברקן, לפיה גל ביצע בה מעשים מגונים כשהייתה בת 18, וכן גם עדות נוספת של אישה, לפיה גל נגע בה במקומות אינטימיים כאשר הגיעה אליו לטיפול בהפרעות אכילה. בעקבות הכתבה הוצאה תוכניתו של גל "יש לכם עסק" לחופשה מערוץ רשת 13.
חיים אישיים

גל גרוש, אב לשלושה ילדים ומתגורר בזכרון יעקב.
ביקורת

לצד מספר סיפורי הצלחה על היכולת של גל לעזור לעסקים קטנים[דרוש מקור], נמתחה ביקורת על היכולת של גל לעזור, ועל כך שחלק מעצותיו הובילו להרעת המצב העסקי של לקוחותיו.
בנוסף, נכתבה גם ביקורת על הדרך בה גל מציג את קורות חייו וכן נשמעו ספקות לגבי האפקטיביות של תוכנית הטלוויזיה שלו, "משפחה חורגת". מנגד, ישנם מבקרים שמציינים כי תוכנית הטלוויזיה מספקת שעשוע ושאין להתייחס אל גל כאל בר סמכא. בשנת 2021 התפרסם כי קורס הנושא את שמו ואשר סיפק עבורו תכנים - "המרוץ לדירה תוך 180 יום בשיטת אלון גל" - אכזב עשרות לקוחות אשר שילמו אלפי שקלים עבור הקורס, וכשגילו שהוא לא עומד בציפיות שלהם וביקשו לבטלו - לא הצליחו לקבל את כספם בחזרה.
ספריו

30 יום עם אלון גל, הוצאת כתר,2007.
סודותיהם של המצוינים, הוצאת מדיה 41, 2008.
מאה שיעורים על החיים, הוצאת כנרת, זמורה- ביתן, 2009.
פרויקט ההצלחה של חיי, הוצאת כנרת, זמורה-ביתן,2012
אלון גל מספר: הסיפור לשבת, הוצאת כנרת, זמורה-ביתן, 2016.
הערות שוליים

↑  רן בוקר, בעקבות חשיפת העדויות הקשות ב"ידיעות אחרונות": התוכנית של אלון גל תוקפא, באתר ynet, 3 באוקטובר 2021
↑  אלקנה שור, סיפור הצלחה פלוס מינוס: על "משפחה חורגת", באתר nrg‏, 8 במאי 2011
↑  עידו סולומון, אלון גל - בכלל לא מה שחשבתם; בדקנו את אמיתות קורות חייו והופתענו, באתר TheMarker‏, 4 בדצמבר 2007
↑  זיו יצחקי, משפחה חורגת: אלון גל, אתה עוזר לזוגות או מסכסך ביניהם?, באתר עכבר העיר, 07 בפברואר 2011
↑  פז חסדאי‏, כלכלת שוק: על "משפחה חורגת" עם אלון גל, באתר וואלה, 7 בפברואר 2011
↑  הילה ויסברג, ‏"קיוויתי שהמנטור הגדול אלון גל ירים אותי למעלה. נפלתי בפח", באתר גלובס, 5 בינואר 2021
| --- | --- |
בקרת זהויות :  NLI: 987007297662605171  VIAF: 2543160606839016300009   WorldCat (עם VIAF): 2543160606839016300009
ויליאם דיוק

| --- | --- |

 לידה:  1814 מחוז קורק, אירלנד 
 פטירה:  17 באוקטובר 1853 (בגיל 39 בערך) Collingwood, אוסטרליה 
 תחום יצירה:  ציור 
 
ויליאם צ'ארלס דיוק (באנגלית: William Charles Duke‏; 1814 – 17 באוקטובר 1853) היה אמן אוסטרלי יליד אירלנד, שזכור בעיקר בזכות דיוקנאותיו של כמה מנהיגים ילידים מאורים, וכצייר ספינות של ציד לווייתנים.
ביוגרפיה

ויליאם צ'ארלס דיוק נולד בקורק, אירלנד, לקתרין, אשתו של הנגר צ'ארלס דיוק. הוא הוטבל ב-16 ביולי 1815 בסנט אן, שאנון, והלך בעקבות אביו למקצוע הנגרות.
דיוק התחתן עם התופרת לוסי ב-16 בפברואר 1840, ויחד הם היגרו לאוסטרליה, והגיעו לסידני עם בנם צ'ארלס, שנולד בזמן ההפלגה, על סיפונה של "ליידי מקנוטון" ב-16 בדצמבר 1840. צ'ארלס נפטר בסידני ב-2 בדצמבר 1841, בהיותו בן שנה.
דיוק עבד כצייר תפאורות וכמפעיל בתיאטרון המלכותי של סידני עד 1844, אז נסע לכמה חודשים לניו זילנד. ב-7 במאי 1845 דיוק חזר לאוסטרליה על סיפון האוניה "סר ג'ון פרנקלין" אבל התיישב בהובארט, באי טסמניה. לוסי ושני ילדיהם הצטרפו אליו מסידני בחודש ספטמבר, והוא נעשה צייר תפאורות בתיאטרון רויאל ויקטוריה בהובארט.
בטסמניה החל דיוק לראשונה לעבוד כצייר פורטרטים. הציור המוקדם ביותר שלו הוא דיוקן של גברת וילקינסון, לבית אלדרידג', שחתום ומתוארך באוקטובר 1845. העיר הובארט הייתה נמל ציד לווייתנים גדול והוא הפיק סדרת ציורים של ספינות לווייתנים וסצנות ציד לווייתנים. בשנת 1846 הפיק דיוק כמה מהציורים המוקדמים ביותר של המאורים באי כשסיים שני דיוקנאות קטנים שהחל אותם ככל הנראה בניו זילנד. כמו כן צייר דיוקן בקנה מידה גדול יותר של אחד הגברים המאורים שהועברו למאסר באי מריה בטסמניה בנובמבר 1846, במהלך מלחמות ניו זילנד המוקדמות.
עבודה מסחרית

דיוק עבד עם המכונאי ריצ'רד ג'ונסון על דיורמות נוף עירוניות: נופים של קונסטנטינופול, פירנצה, ירושלים וונציה  שהוצגו בסידני ובהובארט בשנת 1847 בפני קהל בתשלום. במקביל, הוא הגיע לפרסום עם ארבעה ציורי ציד לווייתנים, והחל לקבל עבודות של ציורי ספינות שישמשו לפרסום.
בשנת 1852 עקב דיוק אחר הבהלה לזהב הוויקטוריאני, ועבר להתגורר עם משפחתו הגדולה למדינת ויקטוריה, שם המשיך לצייר פורטרטים ותפאורות תיאטרון.
המשימה האחרונה של דיוק נועדה עבור ג'וזף אנדרו רו, בעל קרקס אמריקאי שבילה שנתיים במלבורן ובסביבתה בשנת 1852. רו הזמין מדיוק ציורים וקישוטים עבור הקרקס האמריקאי שלו, ודיוק היה בשבוע הרביעי לעבודתו כשחלה וחזר הביתה.
מצבו של דיוק הידרדר במהירות והוא נפטר כעבור שבוע והותיר את אשתו וילדיו חסרי כל. מר רו הנדיב יזם קרן עזרה ותרם לקופה עשר לירות. במהלך יום אחד בקרקס גייסה הקרן שלו סכום כסף מכובד עבור האלמנה וילדיה.
דיוק נפטר בקולינגווד, ויקטוריה בגיל 38 והותיר את לוסי ושישה ילדים.
הערות שוליים

↑  Lindsay Broughton, The Companion to Tasmanian History
↑  Caroline Von Oppeln, artist biography, Design and Art Australia Online, updated 2011
↑  Gallery secures Duke portrait, Helen Musa, CityNews.com.au, 6 March 2012
↑  Maori times, Maori places: prophetic histories, Karen Sinclair, page 182
↑  The Courier, 23 August 1847
| --- | --- |
בקרת זהויות :  AGSA: 3824  DAAO: william-charles-duke  Trove: 1187156  VIAF: 94120788   WorldCat (עם VIAF): 94120788 
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "ויליאם דיוק".
ויליאם דיוק, ספינת ציד לווייתנים, 1848
בראול סטארס

| --- | --- |

סמליל המשחק
 כללי
 תאריך הוצאה:  ‏12 בדצמבר 2018 (ההשקה העולמית)
 סוגה:  זירת קרב מרובת משתתפים, משחק יריות
 פיתוח:  Supercell
 הוצאה לאור:  Supercell
 ארץ מקור:  פינלנד 
 שפות:  אנגלית 
 דרישות תוכנה
 גרסה:  56.274
 מצבי משחק:  שחקן יחיד, מרובה משתתפים
 פלטפורמות:  iOS   אנדרואיד
 מדיה:  הורדה דיגיטלית (דרך App Store ו-Google Play)
 
 אתר רשמי
 
Brawl Stars (בתרגום חופשי לעברית: כוכבי הקטטה) הוא משחק וידאו אסטרטגי חינמי שיצא ב-12 בדצמבר 2018 מסוג זירת קרב מרובת משתתפים, המפותח ומתוחזק על ידי חברת Supercell. המשחק משווק בחנויות ה-App Store וה-Google Play.
היסטוריה

החברה הכריזה על פיתוח המשחק ב-14 ביוני 2017 על ידי סרטון שפרסמה בעמוד היוטיוב. יום למחרת, ב-15 ביוני 2017, המשחק קיבל השקה רכה במכשירי ה-iOS, והיה זמין רק לתושבי קנדה. ב-26 ביוני 2018, המשחק קיבל השקה רכה נוספת בקרב משתמשי האנדרואיד והאפל. ב-14 בנובמבר 2018, הודיעה החברה על השקה עולמית למשחק, וב-12 בדצמבר 2018 הוא הופץ ברחבי העולם בחינם ושווק בחנויות ה-App Store וה-Google Play. חודש לאחר הפצתו, המשחק הרוויח מעל 63 מיליון דולר. ב-9 ביוני 2020 המשחק יצא לראשונה לסין.
דמויות

במשחק ישנן 86 דמויות, הנקראות במשחק "בראולרים" ("Brawlers").
במשחק יש מגוון רחב של דמויות (בראולרים), שכל אחת שייכת לאחד משבעה סוגים: גורם נזק, טנק, ארטילריה, בקר, תמיכה, מתנקש וצלף. לכל סוג יש מאפיינים ייחודיים כמו טווח, כמות נזק, יכולות מיוחדות ותפקיד בקרב. לדוגמה, טנקים חזקים מאוד אך איטיים, מתנקשים גורמים נזק רב מקרוב, וצלפים מצטיינים בירי מרחוק. וכן כל בראולר נמצא בקבוצה משלו ביחד עם עוד שני בראולרים, לדוגמה: שלי נמצאת בקבוצה "המערב הפרוע" ביחד עם קולט וספייק.
כל דמות (בראולר) מתפתחת באמצעות מסלול מיומנות ייחודי. שחקנים צוברים נקודות מיומנות במשחקים תחרותיים, למעט קרבות ידידותיים. שחקנים בדרגת "כוכב" נהנים מבונוס נקודות מיומנות בכל הרמות מארד I עד זהב III..
בראול פאס (Brawl Pass)

בראול פאס היא מערכת Battle Pass שהתווספה למשחק בעדכון במאי 2020. בבראול פאס יש מסלול חינמי ומסלול פרמיום, ובדיוק באמצע המסלול פרמיום מקבלים כל בראולר עד לאדיר או 1000 קרדיטים. בכל כמה דרגות בבראול פאס מקבלים תגמולים, למשל: מטבעות, קרדיטים, יהלומים, סיכות, ונקודות כוח. בבראול פאס יש קווסטים (משימות), כאשר משלימים אותם מקבלים XP, העוזרים לעלות בדרגות. למסלול הפרימיום יש קווסטים בלעדיים. הבראולר הכרומטי נמצא בדרגה 30 במסלול פרמיום. כשמסיימים את הבראול פאס פרמיום (בדרגה 70 או 60 או 50), מקבלים סקין בלעדי של הבראולר הכרומטי. החל מעונה 22 בראולרים לא יהיו חלק מהבראול פאס אלה יצאו מידית ברגע שהעונה תתחיל ונדירותם לא תשתנה מאז העונה השנייה יש בבראול פאס 50 דרגות. עונה של בראול פאס נמשכת חודש. אחרי שעונה אחת נגמרת מתחילה העונה שאחריה יום אחרי או באותו יום שהיא נגמרת, בנוסף יש גם בראול פאס פלוס שאם קונים אותו מקבלים את הבראול פאס וגם עוד פרסים שווים .
מדורג

מדורג, או באנגלית "ראנקד", היא עונה חדשה שהגיעה בעונה 24: חולות הזמן, המתעסקת בראולר שלי. במדורג יש כמה דרגות ונקודות. כדי לסיים את המדורג ולהגיע לטופ העולמי במדורג צריך להגיע ל-9,000 נקודות.
כשמגיעים לרמה הרביעית, יהלום, יש 2 סבבים בכל משחק מדורג, בהם אפשר לפסול בראולרים ורק אז לבחור. אם יש תיקו בשני הסבבים, יהיה שובר שווין סבב שלישי. בנוסף, הפעם רואים את הבראולרים שהקבוצה היריבה פוסלת/בוחרת, מה שאי אפשר לעשות בדרגות הקודמות.
בנוסף, מכל רמה נהיית יותר קשה מהקודמת לה.
מדורג > דרגות

הדרגה הראשונה היא ארד, או באנגלית: ברונז. יש 3 חלקים לדרגת "ארד", בהם ארד I, ארד II, וארד III.
הדרגה השנייה היא כסף, או באנגלית: סילבר. יש 3 חלקים לדרגת "כסף", בהם כסףI כסף II כסף III
הדרגה השלישית היא זהב, או באנגלית: גולד. יש 3 חלקים לדרגת "זהב", בהם זהב I זהב II זהב III
הדרגה הרביעית היא יהלום, או באנגלית: דיימונד. יש 3 חלקים לדרגת "יהלום", בהם יהלוםI יהלום II יהלום III
הדרגה החמישית היא מדהים, או באנגלית: מיטיק. יש 3 חלקים לדרגת "מדהים", בהם מדהים I מדהים II מדהים III
הדרגה השישית היא אגדי, או באנגלית: לג'נדרי. יש 3 חלקים לדרגת "אגדי", בהם אגדי I אגדי II אגדי III
הדרגה השביעית והאחרונה היא מאסטר, שכדי להגיע אליה נדרש לצבור לפחות 9,000 נקודות.
קווסטים

הקווסטים הם כל מיני משימות שכאשר משלימים אותן מקבלים מספר מסוים של "XP" איתו מתקדמים בבראול פאס.
יש במשחק קווסטים עונתיים (אותם אפשר להשלים עד סוף עונה של בראול פאס ומתווספים שלושה קווסטים עונתיים חדשים כל יום), קווסטים יומיים (מתחלפים כל 24 שעות), וקווסטים אקסקלוסיביים שרק מי שקנה את הבראול פאס יכול להשלים (מתווסף קווסט אקסקלוסיבי אחד כל יום). אחרי שמשלימים קווסט מקבלים טוקנים שמאיצים את ההתקדמות במסלול. ישנם קווסטים שאחרי השלמתן מקבלים נקודות כוח, מטבעות, יהלומים או סיכות.